Գեղեցկության սրահ

Գեղեցկության սրահ, տղամարդկանց և կանանց համար կոսմետիկ ծառայություններով զբաղվող հաստատություն։ Ծառայության այս ճյուղին են պատկանում նաև վարսավիրանոցները և սպա սալոնները։ Գեղեցկության սրահները, ի տարբերություն դրանց, հիմնականում զբաղվում են մարդկանց դեմքի և մարմնի խնամքի աշխատանքներով։


== Սրահների ծառայություններ ==
Մերսում, բժշկական կամ այլ արդյունք ստանալու նպատակով հյուսվածքների և օրգանների վրա մեխանիկական և ռեֆլեկտորային ազդեցությունների ամբողջություն, այդ թվում՝ տրորում, սեղմում, վիբրացիա, որոնք իրականացնում են մարդու մարմնի մակերեսին, ձեռքերով կամ հատուկ սարքով, օդային, ջրային կամ այլ միջոցների օգտագործմամբ։
Մանիկյուր, ձեռքերի մատների խնամք, մաքրում, հարթեցում, եղունգների լաքապատում։
Պեդիկյուր, ոտնաթաթի և ոտքերի եղունգների խնամք (եղունգների մաքրում և հարթեցում, կոշտուկների հեռացում և այլն)։
Մազերի ներկում, գործընթաց, որի ընթացքում կիրառվում են հատուկ ներկող նյութեր, որոնք ընդունակ են փոխել բնական գույնը կամ երանգը։
Թարթիչների լիցք, բնական թարթիչների ծավալի ավելացման և նրանց գրավիչ էֆեկտ հաղորդելու միջոց։
Մշտատև դիմահարդարում, մաշկի վերին շերտերում ասեղի օգնությամբ հատուկ գունանյութի ներդրում դեմքի վրա կայուն գծանկար ստեղծելու համար, որպեսզի նկատելի դարձնի, ընդգծի և բարելավի որոշակի դիմագծեր կամ նմանեցնի սովորական դիմահարդարմանը։
Մազերի կտրվածք, մազերի կարճացում։
Մելիրովկա, մազերի ներկումը առանձին փնջերով։Գեղեցկության սրահները առաջարկում են նաև հետևյալ ծառայությունները՝ էպիլյացիա և դեպիլյացիա։ Թվարկված ծառայությունների ցանկը կարող է ներառել նաև կրիոլիֆտինգ,սոլյարիում, մշտատև դիմահարդարում, մեզոթերապիա, փիլինգ և վարսավիրական ծառայություններ։


== Գեղեցկության սրահների աշխատողների հիմնական մասնագիտություններ ==

Վարսահարդար, մասնագետ սանրվածքի օգնությամբ մարդկանց ոճը ձևավորելու ոլորտում։
Դիմահարդար, մարդ, որը հասկանում է քսուքներից, ծանոթ է մաշկի առանձնահատկություններին, նաև պրոֆեսիոնալ դիմահարդարող է։
Կոսմետոլոգ, մասնագետ, որը խնամում է հաճախորդի դեմքը և մարմինը, որպեսզի նրանց ավելի մեծ գրավչություն, թարմություն հաղորդի։
Ոճաբան, մասնագետ մարդու ոճը ստեղծելու ոլորտում։
Մանիկյուրի վարպետ, մասնագետ, որն իրականացնում է ձեռքի ափի (մատների, եղունգների) խնամքի համար նախատեսված կոսմետիկ ընթացակարգեր։
Պեդիկյուրի վարպետ, մասնագետ, որն իրականացնում է ոտքերի (մատների, եղունգների) խնամքի համար նախատեսված կոսմետիկ ընթացակարգեր։
Եղունգների դիզայներ, մասնագետ եղունգների զարդարման հմտության ոլորտում։
Լեշմեյքեր, մասնագետ թարթիչների երկարացման, զարդարման ոլորտում, նաև տեսքի ոճաբան։


== Գեղեցկության սրահների ցանցեր ==
Մասնագիտական ​​վարսահարդարման ծառայությունների համաշխարհային շուկան տարեկան կազմում է 150 միլիարդ դոլար։ ԱՄՆ-ում և Եվրոպայի երկրներում, ի տարբերություն Ռուսաստանի, շուկայի հիմնական բաժինը վերահսկվում է գեղեցկության սրահների ցանցերով։ ԱՄՆ-ում ցանցային սրահների (գեղեցկության սրահների ցանցեր) եկամտի մասնաբաժինը կազմում է բոլոր վարսահարդարման և գեղեցկության սրահների ավելի քան 80%-ը։ «Euromonitor»-ի ուսումնասիրությունների համաձայն՝ Մեծ Բրիտանիայում և Ֆրանսիայում ցանցերի մասնաբաժինը մի քիչ պակաս է՝ 70%։
Աշխարհի գեղեցկության սրահների խոշորագույն ցանցը ամերիկյան «Regis Corporation» ցանցն է։ Ընդհանուր առմամբ այն ներառում է ավելի քան 13400 սրահ Հյուսիսային և Հարավային Ամերիկայի, Եվրոպայի, Աֆրիկայի և Ասիայի ավելի քան 30 երկրում։ «Regis Corporation»-ը վերահսկում է ամերիկյան շուկայի վարսավիրական ծառայության շուրջ 4%-ը և աշխարհի տարբեր ապրանքանիշների ներքո տարեկան բացում է 200-300 սրահ։ Տարեկան մոտ 160 միլիոն հաճախորդներ օգտվում է «Regis Corporation»-ի սրահների և գեղեցկության կենտրոնների ծառայություններից։
Ըստ «Ռոսստատա»-յի տվյալների՝ Ռուսաստանում գործում է 20000-30000 գրանցված վարսավիրանոց և գեղեցկության սրահ։ Ուկրաինայի գեղեցկության շուկայում առանձնացվում է սրահների 4 հիմնական կատեգորիա՝ կախված գնային քաղաքականությունից, առաջարկվող ծառայություններից, գտնվելու վայրից և օգտագործվող կոսմետիկայի ապրանքանիշերից։


== Ծանոթագրություններ ==